FI Euroopan unionin virallinen lehti CE 70/228

(2004/C 70 E/245)

KIRJALLINEN KYSYMYS E-3164/03

esittäjä(t): Säid El Khadraoui (PSE) komissiolle

(24. lokakuuta 2003)

Aihe: Varoitusmerkinnät alkoholituotteisiin

Yhdistyneessä kuningaskunnassa on jo pitkään keskusteltu varoitusmerkintöjen lisäämisestä alkoholituotteisiin samalla tavoin kuin niitä lisätään tupakkatuotteisiin. Liverpoolilainen olutpanimo ”Cains Brewery” ei ole odottanut lainsäädäntöä, vaan on jo varustanut erikoisoluensa nimeltään ”2008 Celebration Ale” merkinnällä alkoholin väärinkäytön vaarallisuudesta. Merkinnässä on seuraava viesti: ”Alcohol advice: Robert Cain supports responsible drinking. Excessive drinking can cause harm. Observe the daily guidelines for sensible drinking. Do not drink and drive.” (Alkoholin käyttöä koskevia neuvoja: Robert Cain kannattaa vastuullista alkoholin käyttöä. Liiallisesta alkoholin käytöstä voi olla haittaa. Noudata päivittäin ohjeita järkevästä alkoholin käytöstä. Älä juo, kun ajat autoa.).

Alkoholin väärinkäyttö aiheuttaa paljon kärsimystä yhteiskunnassa. Mikä on komission mielestä alkoholin valmistajien vastuu asiassa?

Mitä mieltä komissio on varoitusmerkinnöistä alkoholituotteissa?

Aikooko komissio ryhtyä toimiin, jotta alkoholin valmistajat velvoitettaisiin lisäämään varoitusmerkinnät tuotteisiin? Mikäli vastaus on myönteinen, voisiko komissio kertoa mihin toimiin se aikoo ryhtyä ja milloin se aikoo ryhtyä toimiin? Minkälaista viestiä ja/tai kuvia komissio ajattelee merkintöihin tarvittavan?

Mikäli vastaus on kielteinen, mitä komissio aikoo tehdä osoittaakseen alkoholin valmistajille heidän vastuunsa, joka koskee asiakkaiden varoittamista liiallisen alkoholinkäytön vaaroista?

David Byrnen komission puolesta antama vastaus

(2. joulukuuta 2003)

Komissio yhtyy täysin arvoisan parlamentin jäsenen huoleen alkoholin väärinkäytön ongelmista. Komissio katsoo, että teollisuudella on asiassa merkittävä rooli, koska se on vastuussa tuotteiden kehittämisestä, markkinoinnista ja myynnistä. Tämä koskee erityisesti lapsiin ja nuoriin kohdistuvaa teollisuuden toimintaa. Tässä yhteydessä komissio haluaisi myös kiinnittää arvoisan jäsenen huomion neuvoston 5. kesäkuuta 2001 antamaan suositukseen lasten ja nuorten alkoholinkäytöstä (1).

Varoitusmerkinnät alkoholituotteissa voisivat olla tehokas keino välittää kansalaisille alkoholia koskevaa tärkeää terveystietoa. Komission tietojen mukaan tämä ei ole vielä yleisenä käytäntönä missään jäsenvaltiossa, kun taas Yhdysvalloissa varoitusmerkinnät ovat olleet pakollisia pitkään.

Tällä hetkellä komissio ei suunnittele lainsäädäntöaloitteita tehdäkseen alkoholituotteiden varoitusmerkin-töjä pakollisiksi. On huomattava, että tislattujen alkoholijuomien määritelmää, kuvausta ja esittelyä koskevista yleisistä säännöistä 29. toukokuuta 1989 annettu neuvoston asetus (ETY) N:o 1576/89 (2) muodostaa yhteisön nykyisen lainsäädännön tislattujen alkoholijuomien merkinnöistä.

Komissio on kiinnittänyt erityistä huomiota lasten ja nuorten suojelemiseen, koska lasten ja nuorten alkoholinkäytöstä johtuvat ongelmat ovat lisääntyneet viime vuosina useissa jäsenvaltioissa. Tämän takia edellä mainitussa neuvoston suosituksessa lasten ja nuorten alkoholinkäytöstä ehdotetaan, että jäsenvaltioiden olisi yhteistyössä alkoholijuomien valmistajien ja vähittäismyyjien kanssa edistettävä tehokkaiden keinojen kehittämistä, jotta varmistetaan, että alkoholijuomia ei mainosteta lapsia ja nuoria houkuttelevalla tavalla ja että mainonnassa kiinnitetään erityistä huomiota sellaisen vaikutelman välttämiseen, että alkoholinkäyttö toisi menestystä urheilussa.

Komissio painottaa tehokasta itsesääntelyä. Viimeaikaisissa tapaamisissa alkoholiteollisuuden edustajien kanssa komissio on kuitenkin korostanut, että teollisuuden on tarpeen noudattaa neuvoston suositusta ja olemassa olevia käytännesääntöjä. Teollisuuden on ponnisteltava edelleen näiden käytännesääntöjen toiminnan ja tehokkuuden parantamiseksi.

(1) EYVL L 161, 16.6.20018.

(2) EYVL L 160, 12.6.1989.